XALQ XOʻJALIGIDA HISOB-KITOBLARNI YaXShILAShNING KEChIKTIRIB BOʻLMAYDIGAN ChORA-TADBIRLARI VA KORXONALARNING MOLIYAVIY AHVOLI UChUN ULARNING JAVOBGARLIGINI OShIRISh TOʻGʻRISIDA
(resolution, 2021-02-22)

Davlat korxonalari va tashkilotlarining bir maromda ishlashi uchun zarur sharoitlar yaratish, toʻlov tangligini bartaraf etish, xalq xoʻjaligida hisob-kitoblar tizimi samaradorligini oshirish, korxonalar va tashkilotlarning oʻz mablagʻlari va zayom resurslari hisobiga aylanma mablagʻlarini koʻpaytirish hamda toʻlov-hisob-kitob intizomining ahvoli ustidan nazoratni kuchaytirish maqsadida Vazirlar Mahkamasi qaror qiladi: 1. Oʻzbekiston Respublikasi Markaziy bankining Oliy Kengash bilan kelishilgan, xalq xoʻjaligida toʻlovlarni normallashtirish uchun ilovaga* muvofiq 20 mlrd. soʻm miqdorida kredit liniyasi ochish toʻgʻrisida Hukumatga taklifi qabul qilinsin. 2. Vazirliklar va idoralarning, Qoraqalpogʻiston Respublikasi Vazirlar Kengashining, hokimiyatlarning rahbarlari Markaziy bank muassasalari va tijorat banklari bilan birgalikda oʻzaro qarzdorlikning, shu jumladan, budjetga toʻlovlarning 1-avgustdagi holatiga koʻra tarmoqlararo respublika ichki zachyotini ishlab chiqilgan shartlarga muvofiq yuqori tashkiliy darajada oʻtkazsinlar va uning samaradorligini taʼminlasinlar. Ana shu maqsadlarda korxonalarning rahbarlariga shu yilning 1-avgustiga qadar debit va kredit qarzdorlikni roʻyxatdan oʻtkazish yuklatilsin, uning natijalari toʻgʻrisida banklarning xizmat koʻrsatuvchi boʻlimlariga maʼlum qilinsin. 3. Oʻzbekiston Respublikasi Markaziy banki tijorat banklari bilan birgalikda iyul-avgust oylarida MDH davlatlari markaziy (milliy) banklari bilan oʻzaro talablarning respublikalararo zachyotini oʻtkazsin. 4. Oʻzbekiston Respublikasi Markaziy bankiga vazirliklar va idoralar, uyushmalar, konsernlar, birlashmalar, korxonalar va tashkilotlarning hisob-kitoblari boʻyicha aylanma mablagʻlarni koʻpaytirishga maqsadli kredit berish uchun respublika Moliya vazirligi bilan kelishilgan kredit resurslar ajratish tavsiya qilinsin. Belgilab qoʻyilsinki: qayd etilgan kreditlardan korxonalar tomonidan faqat tovarlar va koʻrsatilgan xizmatlar, bajarilgan ishlar uchun hisob-kitob hujjatlariga haq toʻlash, budjetga toʻlovlar va zachyot boʻyicha ilgari berilgan kreditlarni toʻlash uchun foydalaniladi; ushbu kreditdan foydalanganlik uchun foiz stavkasi Oʻzbekiston Respublikasi Markaziy banki tomonidan barcha mijozlar uchun bir xil miqdorda belgilanadi. 5. Oʻzbekiston Respublikasi Moliya vazirligi zarurat boʻlganda respublika vazirliklari va idoralari tomonidan aylanma mablagʻlarni koʻpaytirish uchun respublika banklaridan olingan kreditlar boʻyicha davlat kafolatini bersin. 6. Oʻzbekiston Respublikasi Moliya vazirligi va Oʻzbekiston Respublikasi Vazirlar Mahkamasi huzuridagi Davlat soliq bosh boshqarmasi davlat korxonalarining aylanma mablagʻlarni koʻpaytirishga yoki koʻrsatib oʻtilgan maqsadlar uchun olingan kreditlarni toʻlashga yoʻnaltirilayotgan daromadlarini 1992-yilda soliq solishdan ozod qilish toʻgʻrisidagi taklifni Oʻzbekiston Respublikasi Oliy Kengashining koʻrib chiqishi uchun belgilangan tartibda kiritsin. 7. Moliya vazirligi va uning joylardagi organlari shu yilning III choragida budjetdagi muassasalar va tashkilotlarni ish haqi, stipendiyalarning — oshishini va narxlarning oʻzgarishini hisobga olgan holda shu yilning II choragida haqiqatda sarflangan xarajatlar doirasida mablagʻ bilan taʼminlasinlar. Zarurat boʻlganda respublika Markaziy banki ana shu maqsadlar uchun belgilangan tartibda kredit bersin. 8. Respublika Markaziy banki bir hafta muddat ichida respublika xalq xoʻjaligida naqd pulsiz hisob-kitoblar toʻgʻrisidagi yangi nizomlarni ishlab chiqsin va Vazirlar Mahkamasiga kiritsin. 9. Toʻlovlarning muddati oʻtib ketganligi uchun penya miqdori mahsulot yetkazib beruvchi bilan xaridor oʻrtasidagi kelishuvga koʻra mahsulot yetkazib berish toʻgʻrisidagi shartnomada belgilanmagan hollarda 1992-yil 1-iyuldan boshlab muddati oʻtib ketgan toʻlovlar uchun mahsulot yetkazib beruvchilardan kuniga 0,1 foiz miqdorida penya olish joriy etilsin. Mijozlarning schyotiga toʻlovlarni oʻtkazish banklarning aybi bilan kechikkan taqdirda qayd etilgan bankdan mahsulot yetkazib beruvchi foydasiga muddati oʻtkazib yuborilgan har bir kun uchun 3 foiz penya undirish nazarda tutilsin. 10. Mazkur qarorning bajarilishini nazorat qilish Bosh vazirning oʻrinbosarlari — komplekslarning rahbarlari zimmasiga yuklatilsin.